**Inovácia školských športových súťaží** k školskému roku 2021/2022

Na základe získaných výsledkov z DOTAZNÍKA, ktorý sa uskutočnil v období od októbra do novembra 2020, môžeme uviesť niektoré odporúčania pre ovplyvňovanie ďalšieho smerovania školského športu a tvorbu nových koncepčných materiálov, ich obsahu k dosahovaniu stanovených cieľov. Je dôležité zohľadniť získané odpovede (hlavne tie jednoznačné) do prípravy nového Organizačného poriadku - Kalendára školských športových súťaží. Zodpovedne sa venovať názorom a návrhom, ktoré priniesli odpovede a môžu posunúť a zatraktívniť školský šport a súťaže. Treba však k novým zmenám pristupovať veľmi rozvážne a racionálne. Uvažovať nad zavedením inovácií spôsobom pilotného projektu a tak overiť pripravené zmeny v praxi. Overenie v praxi prinesie pozitívne vychytanie chybičiek a dosiahnutie úspešnosti zmien, ktoré sa následne budú môcť implementovať naplno napríklad otázka dlhodobých líg, či zaradenie i vyradenie niektorých športov, v zmysle myšlienky „zachovať osvedčené tradície a hodnoty a otvoriť sa zmenám“.

**Odporúčame:**

* udržiavať dostatočne širokú ponuku športov, z ktorých si jednotlivé školy môžu vybrať a do ktorých sa môžu prihlásiť. Trvať na dôležitosti zachovania čo najmasovejšieho zapájania detí do pohybových aktivít a k tomu je široká ponuka dôležitá
* vyskúšať myšlienku zaradiť športové školy až do okresných finálových kôl v súťažiach podľa športov, na ktoré sa školy zameriavajú a predísť tak demotivácii súťažiacich
* nerozdeľovať žiakov na „amatérov“ a „profesionálov“. Je potrebné v prvom rade všetkých vnímať ako žiakov školy a využívať aktívnejších športovcov ako motivačný faktor pre ostatných
* netreba uvažovať o zmene frekvencie uskutočňovať ŠŠS každý školský rok, nastavený systém je overený praxou , tak ako ročník narodenia pre súťaže od 1.1.xxxx
* zaradiť do súťaží kategóriu mladších žiakov – v najbližšom období v atletike a cezpoľnom behu
* zachovať postupový systém ŠŠS – okres – kraj – Slovensko
* riešiť navýšenie finančného zabezpečenia súťaží od najnižších kôl
* ZARADIŤ do kalendára ŠŠS v širšom merítku kategóriu mladších žiakov v športoch: florbal najml. žiakov a žiačok, minibasketbal najml. žiakov - koedukové družstvo, atletiku a cezpoľný beh najml. žiakov a žiačok
* VYRADIŤ niektoré športy z kalendára ŠŠS pre vyváženosť súťaží (požadujú to aj respondenti). Výber pripraviť pri tvorbe nového kalendára súťaží.

**Slovenská asociácia športu na školách je pripravená mať kompetencie v oblasti školského športu a ako Národná športová organizácia pre školský šport plniť úlohy na rozvoj školského športu na Slovensku. Je členom medzinárodnej organizácie školského športu – ISF a pracuje na prezentácii Slovenska v zahraničí a snaží sa čo najviac predstaviť slovenských školských športovcov vo svete.**

**Jadro programu tvoria školské športové súťaže, ale SAŠŠ vytvorila aj jeho „obal“ – vzdelávania pedagógov, vedomostné činnosti, motivačné prvky, metodika, propagácia, reprezentácia školského športu navonok a spolupráca s ďalšími subjektmi. Slovenská asociácia športu na školách vytvorila pred 30 rokmi Kalendár ŠŠS, rozvíja ho rokmi a dokáže byť aj naďalej jeho garantom.**